Nos frater Petrus, humilis prior de Borbonio, Clugniacensis ordinis, et nos magister Johannes de Borbonio, canonicus Eduensis et archipresbiter de Borbonio, notum facimus quod dominus Regnaudus de Cuzeyo, miles, et domina Petronilla, ejus uxor, in presencia dilecti nostri domini Guillermi dicti Chabot, presbiteri, quem ad ipsos duximus destinandum, ipsi, tanquam illi cui fidem adhibemus, vices nostras committentes, recognoscunt publice coram ipso Guillermo et ex certa scientia se cepisse in feodum et tenere a reverendo patre nostro Girardo, Dei gratia Eduensi episcopo, mansum et heredes dicti Le Mile de Songier, cum appendiciis et pertinenciis dicti mansi pro sex libris Viennensium de quibus recognoscunt coram eodem presbitero recepisse et accepisse totaliter gratum suum in pecunia legittime numerata, de qua summa pecunie dicti miles et ejus uxor se tenentes pro pagatis promittunt per juramenta sua super hoc corporaliter prestita et sub obligatione omnium bonorum suorum mobilium et immobilium, presentium et futurorum, ubicumque sint et quecumque omnia premissa tenere firmiter et inviolabiliter observare et se per se seu per alios contra factum hujusmodi non venire nec aliquid attemptare. Abrenunciantes, etc. [sic]. Datum et actum anno Domini Mº CCº septuagesimo quinto, die veneris post festum beati Lazari, mense septembri.